Det er katastrofalt, at der stik mod Rigsrevisionens anbefalinger ikke kommer en analyse af de samfundsøkonomiske konsekvenser ved indkøbet af nye kampfly, mener Enhedslisten.

Trods en direkte anbefaling fra Rigsrevisionen bliver der ifølge Ingeniøren ikke udarbejdet en samfundsøkonomisk analyse af konsekvenserne ved indkøbet af nye kampfly, der kan ende med at koste 30 milliarder kroner.

Det vækker forargelse hos Enhedslisten, der har været notoriske modstandere af oprustningen. Partiets beredskabsordfører, Nikolaj Villumsen (Ø), opfordrer til at stoppe indkøbet, indtil der er lavet en analyse af de samfundsøkonomiske konsekvenser.

»Det er helt katastrofalt sløseri med skatteborgernes penge, at man ikke har analyseret de økonomiske konsekvenser, når man står over for det største offentlige indkøb til dato. I Enhedslisten har vi fra starten af været imod indkøbet af de milliarddyre kampfly. Og jeg vil kraftigt anbefale ministeren at sætte købet i bero, så længe man ikke har foretaget de nødvendige analyser,« siger han i en skriftlig kommentar.

Senest i foråret 2016 skal en forligskreds have valgt flyvevåbnets nye kampfly, men her er man ifølge Socialdemokraternes forsvarsordfører, Henrik Dam Kristensen, ikke blevet orienteret, om at analysen af de samfundsøkonomiske konsekvenser er blevet sløjfet.

»Det er nyt for mig, at der ikke bliver lavet en samfundsøkonomisk analyse, og det undrer mig, at vi i forligskredsen ikke har fået en forklaring på den beslutning. Til gengæld er det positivt, at man alligevel i kampflykontoret bruger betydelige ressourcer på at belyse konsekvenserne af indkøbet,« siger han til Ingeniøren.

Men det stiller ikke Nikolaj Villumsen tilfreds, at der er lavet en række andre økonomiske analyser af indkøbet. Han påpeger, at netop de samfundsøkonomiske konsekvenser er relevante.

»Vi ved, at forligspartierne fra SF til DF tager store hensyn til erhvervslivets interesser, når de skal vælge kampfly. Derfor er det dybt bedrøvende, at man ikke vægter hele samfundets økonomiske interesser højere,« siger han.

Det var ellers anbefalingen fra Rigsrevisionen i 2009, at der skal gennemføres en analyse af de samfundsøkonomiske konsekvenser af indkøbet. Den analyse skulle ligge klar inden Folketingets valg af afløseren for de danske F16-fly, som kun er få måneder væk.